KIRJALLINEN KYSYMYS E-0771/01 esittäjä(t): Juan Naranjo Escobar (PPE-DE) komissiolle. Sähköinen kaupankäynti ja rahoituspalvelut.



Virallinen lehti nro 318 E , 13/11/2001 s. 0118 - 0119



KIRJALLINEN KYSYMYS E-0771/01 esittäjä(t): Juan Naranjo Escobar (PPE-DE) komissiolle (13. maaliskuuta 2001) Aihe: Sähköinen kaupankäynti ja rahoituspalvelut Sähköistä kaupankäyntiä ja rahoituspalveluja parantaakseen komissio esitti joitakin viikkoja sitten toimintasuunnitelman, jolla pyritään luomaan vuoteen 2005 mennessä yhteismarkkinat tämän tyyppisille palveluille. Tämän toimintasuunnitelman johtoajatuksena on alkuperämaan käsite, joka tarkoittaa, että rahoituspalveluiden rajan ylittävässä osto- ja myyntitoiminnassa noudatetaan palvelun tarjoajamaan lainsäädäntöä. Jotta nykyisestä sirpaloituneiden markkinoiden tilanteesta edistyttäisiin, mihin konkreettisiin toimiin komissio aikoo ryhtyä vahvistaakseen kuluttajien luottamusta Internetin kautta tapahtuvaan maksuliikenteeseen? Miten komissio aikoo harmonisoida alan toimijoiden käyttäytymissäännöt? Miten komissio aikoo tehdä yhteistyötä markkinoilla toimivien palvelujen tarjoajien kanssa saavuttaakseen tavoitteensa vuoteen 2005 mennessä? Frederik Bolkesteinin komission puolesta antama vastaus (6. kesäkuuta 2001) Kuten komission tiedonannossa Sähköinen kaupankäynti ja rahoituspalvelut(1) selitetään, sähköisen kaupankäynnin kannalta on olennaista, että kuluttajat luottavat Internet-maksujärjestelmiin. Komissio pyrkii sekä parantamaan teknistä turvallisuutta että luomaan oikeudelliset puitteet lisätäkseen kuluttajien luottamusta Internetin välityksellä suoritettaviin maksuihin. Komissio esitteli jokin aika sitten myös petostentorjunnan toimintasuunnitelman(2), jossa käsitellään maksutuotteiden ja -järjestelmien teknisiä parannuksia sekä tietojenvaihdon tehostamista. Toimintasuunnitelmassa korostetaan myös kaikkien maksutapahtuman osapuolten välistä yhteistyötä. Komissio koordinoi toimia, joilla tehostetaan ja edistetään ennaltaehkäiseviä toimia mukaan luettuina tietojen kerääminen ja tietotasoa nostavat aloitteet. Tarkoitus on perustaa maksuvälineiden ja -järjestelmien tietoturvaa käsittelevä foorumi sekä yhteisön tasolla toimiva asiantuntijaryhmä rajatylittävän yhteistyön edistämiseksi. Lainsäädännön osalta komissio uskoo, että tarvitaan pikaisesti palautusjärjestelmää koskeva lainsäädäntö, jolla vahvistetaan peruutusoikeus luvattomien maksutapahtumien ja etämyynnistä ostettujen tavaroiden toimitushäiriöiden yhteydessä. Tällaisilla puitteilla vahvistetaan kuluttajansuojaa sähköisen kaupankäynnin alalla koskevaa yhteisön nykyistä lainsäädäntöä(3). Komissio tukee alan toimintaa turvallisten teknisten ratkaisujen löytämiseksi esimerkiksi komission muiden aloitteiden kautta. Tällaisia aloitteita ovat mahdollisuus ehdottaa direktiiviä turvatuotteiden ja -palvelujen arvioinnin vastavuoroiseksi tunnustamiseksi sekä eEurope-aloitteeseen sisältyvä älykortin käytön edistäminen. Tukholman Eurooppa-neuvoston puheenjohtajan päätelmien mukaisesti komissio laatii yhdessä neuvoston kanssa sähköisten verkkojen turvallisuutta koskevan kattavan strategian. (1) KOM(2001) 66 lopullinen. (2) KOM(2001) 11 lopullinen. (3) Euroopan parlamentin ja neuvoston direktiivi 97/7/EY, annettu 20 päivänä toukokuuta 1997, kuluttajansuojasta etäsopimuksissa - Neuvoston ja Euroopan parlamentin lausuma 6 artiklan 1 kohdan osalta - Komission lausuma 3 artiklan 1 kohdan ensimmäisen luetelmakohdan osalta, EYVL L 144, 4.6.1997. Komission suositus 97/489/EY, annettu 30 päivänä heinäkuuta 1997, elektronisen maksuvälineen avulla toteutetuista maksutapahtumista ja erityisesti liikkeeseenlaskijan ja haltijan välisestä suhteesta, EYVL L 208, 2.8.1997.